**Mór Városi Önkormányzat Képviselő-testületének**

**7/2020. (III.26.) önkormányzati rendelete**

**a civil szervezetek pályázati és eseti önkormányzati támogatásáról szóló 21/2015. (VI.3.) önkormányzati rendelet módosításáról**

Mór Városi Önkormányzat Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

**1. §** Mór Városi Önkormányzat Képviselő-testületének a civil szervezetek pályázati és eseti önkormányzati támogatásáról szóló 21/2015. (VI.3.) önkormányzati rendelete (a továbbiakban: Rendelet) 8. § (2) bekezdése helyébe a következő rendelkezés lép:

„(2) Az éves pályázatokról a képviselő-testület dönt. Amennyiben a képviselő-testület költségvetési rendeletében a sportszervezetek támogatására biztosított előirányzat felhasználása feletti rendelkezési jogot – az alapítványok támogatása kivételével – az Oktatási, Kulturális és Sport Bizottságra átruházza, úgy a sportszervezetek által benyújtott pályázatokról az Oktatási, Kulturális és Sport Bizottság dönt.”

**2. §** A Rendelet 9. §-a a következő (1a) bekezdéssel egészül ki:

„(1a) Az éves pályázat alapján nyújtott támogatások folyósítása két egyenlő részletben történik.”

**3. §** (1) A Rendelet 10. § (1) bekezdése helyébe a következő rendelkezés lép:

„(1) A civil szervezet a támogatás összegének felhasználásáról, a pályázatban meghatározott program megvalósításáról a támogatás nyújtását követő év január 31-ig és az e rendelet 9. mellékletében előírt módon köteles elszámolni. Az elszámoláshoz csatolni kell az Összesítő táblázatot (10. melléklet) és a 11. melléklet szerinti nyilatkozatot.”

(2) A Rendelet 10. §-a a következő (2a) bekezdéssel egészül ki:

„(2a) Az (1) és (2) bekezdésben foglaltaktól eltérően a 9. § (1a) bekezdésében meghatározott esetekben a támogatás első ütemében folyósított összegről legkésőbb a tárgyév augusztus 31-ig el kell számolni az e rendeletben foglalt szabályok szerint. Kizárólag a támogatási döntésben megjelölt és a támogatási szerződésben rögzített célnak megfelelő felhasználást és elszámolást követően, a jegyző ellenjegyzése mellett a polgármester döntése alapján kerülhet sor a támogatás második részletének folyósítására a tárgyév szeptember 15. napjáig. A támogatás második ütemében folyósított összeget legkésőbb a tárgyév december 31-ig kell felhasználni és arról az (1) bekezdésben foglaltak szerint elszámolni. A teljes évi támogatás elszámolásának elfogadásáról a Pénzügyi Bizottság javaslatára a Képviselő-testület dönt.”

(3) A Rendelet 10. § (3) bekezdésében „a pályázati célnak” szövegrész helyébe „a támogatási szerződésben rögzített célnak” szöveg lép.

(4) A Rendelet 10. § (7) bekezdésében a „nem nyújthat be pályázatot” szövegrész helyébe a „nem részesülhet pályázati és eseti támogatásban sem” szöveg lép.

**4. §** A Rendelet 13. melléklete helyébe az 1. melléklet lép.

**5. §** Ez a rendelet a kihirdetést követő napon lép hatályba. Rendelkezéseit a 2020. március 24-én vagy azt követően hozott döntések alapján nyújtott támogatások elszámolására is alkalmazni kell.

Fenyves Péter Dr. Kovács Zoltán

polgármester jegyző

Záradék:

A rendeletet 2020. március 26. napján kihirdettem.

Dr. Kovács Zoltán

jegyző